Tiener 'klaar met motorfietse' ná ongeluk | Maroela Media
Deacon du Plessis is ernstig beseer nadat hy met sy Honda Fireblade-motorfiets in 'n botsing betrokke was. (Foto: Verskaf)
Deacon du Plessis (17) sê hy sal voortaan liefs by "vier wiele" bly nadat 'n ernstige motorfietsongeluk op 26 Junie vanjaar hom byna sy lewe gekos het.
Dié gr. 11-leerder aan Hoër Tegniese Skool (HTS) in Witbank in Mpumalanga was amper twee maande lank in die Witbank-staatshospitaal waar hy vir twee weke onder verdowing was en verskeie bloedoortappings ontvang het.
Hy het ook sy regterbeen bokant die knie gebreek en skade aan sy niere opgedoen.
Hoewel Deacon ook swelling op die brein gehad het, het hy Saterdag aan Maroela Media gesê hy is uiters dankbaar dat hy geen permanente skade opgedoen of enige ledemate verloor het nie.
"Die Here het my lewe gespaar en ek is steeds wie ek voorheen was. Daarvoor is ek baie dankbaar."
Deacon ontvang tans elke tweede week fisioterapie aangesien sy spiere verkort het.
Deacon is 'n gr. 11-leerder aan die HTS Witbank en 'n kranige potspeler. (Foto: Verskaf)
"Ek kan my been nog nie heeltemal buig nie, maar dit gaan darem al beter. Ek moet die dokter weer in Januarie gaan sien."
Deacon sê hoewel hy nog nie heeltemal herstel het nie, voel hy egter positief en gemotiveerd.
"Ek het 'n tweede kans op die lewe gekry en gaan nie op 'n hopie sit en myself bejammer nie. My hele lewe lê nog voor my en ek wil die beste daarvan maak."
Hy is egter klaar met ysterperde.
"Ek het nog nie weer op 'n bike geklim nie en ek gaan ook nie weer nie.
"Ek het my ma belowe dat ek nooit weer motorfiets sal ry nie. Ek gaan nou maar eerder by vier wiele bly – dis baie veiliger."
Maroela Media het vroeër berig dat Deacon, 'n kranige potspelspeler, die aand voor die ongeluk by 'n vriend oorgeslaap het nadat hulle vir 'n potspelligawedstryd voorberei het.
Hy was die volgende oggend op pad huis toe toe 'n motor teen sy Honda Fireblade-motorfiets gebots het.
Ek is bly dat hy herstel.Maar ek verstaan nie hoekom mense vir hulle kinders sulke goed kan koop nie maar nie die basiese nodigheid van 'n mediese fonds het nie. Sekerlik kan jy medies finds (selfs net 'n hospitaal plan) bekostig as jy vir jou kind so iets kan koop. Mense moet prioriteite regkry.
Geluk aan die jong man vir sy goeie besluit.
Gelukkig het hierdie deel van sy verstandkry proses goed afgeloop.
Ek het self motorfietse gehad en is steeds erg oor hulle, maar in vandag se tyd, aikona.
Vierwiele is NET so gevaarlik. Sterkte en mag jy spoedig volkome herstel.
Die probleem is dat motorfiese nie lugsakke, vieligheidsgordel het nie en net twee wiele het.
Het hy ooit 'n lisensie gehad vir daai motorfiets? Lyk vir my bietjie groot vir 'n 17-jarige. Of is ek nou outyds en agter die klip?